<classify> Msuva alipewa jukumu la kupiga penalti iliyotolewa na Mwamuzi Hemed Kikumbo wa Dodoma katika dakika ya 33 ya mechi hiyo iliyochezwa uwanja wa Jamhuri Morogoro baada ya beki Ally Lundega wa Mtibwa Sugar kuunawa mpira eneo la hatari.Mechi hiyo iliisha kwa suluhu na kuifanya Yanga iendelee kushika nafasi ya pili kwenye msimamo kwa tofauti ya pointi mbili na Simba inayoongoza kwa pointi 55.Yanga ilikuwa na nafasi ya kukaa kileleni endapo ingeshinda mechi hiyo na ilipewa nafasi kubwa ya kufanya hivyo.Msuva alipiga mkwaju huo wa penalti kwa kubetua na mpira kupaa juu ya lango, hali iliyosababisha mashabiki wa Mtibwa waliokuwa wakipewa ushirikiano na mashabiki wa Simba kushangilia kwa nguvu.Nilijijutia sana kwa kukosa penalti ile, nilijiamini kuwa nitafunga lakini bahati mbaya nikapaisha mpira juu ya lango ... nawaahidi wapenzi wa Yanga na wanachama kuwa nitajirekebisha katika suala la upigaji wa penalti, alisema Msuva.Hata hivyo, alisema Yanga ina nafasi nzuri ya kupata ushindi katika michezo ijayo na kutetea ubingwa kwa vile michezo mingi itachezwa uwanja wa nyumbani ambao ni wa kisasa na wachezaji wameuzoea.Kwa upande wake nahodha wa timu hiyo, Nadir Haroub Cannavaro aliwahakikishia wanachama na wapenzi wa Yanga kuwa wachezaji watacheza kufa kupona katika michezo sita iliyosalia ili kuubakiza ubingwa wao .Hivyo waliwaomba kuendelea kutoa ushirikiano wa hali ya juu katika michezo uliyosalia.Alisema ili kutimiza azma hiyo kila mchezo utakaochewa kuanzia sasa ni sawa na fainali na itamlazimu kila mchezaji kucheza kwa maarifa na kujituma ili kuihakikishia timu kupata ushindi.Cannavaro alisema hatua hiyo inatokana na ukweli kwamba kila timu inayocheza na Yanga inakuwa imeikamia zaidi tofauti na inavyocheza na timu nyingine.  <topic>: MICHEZO 